Broj: 711-I-429-M-27/22-02-19

Zagreb, 27. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Milorada Pupovca, zastupnika u Hrvatskom saboru, za davanjem mišljenja Povjerenstva,** na 156. sjednici održanoj dana 27. siječnja 2022.g. daje sljedeće

**MIŠLJENJE**

**Sukladno odredbama ZSSI-a nema zapreke da obveznik Milorad Pupovac, zastupnik u Hrvatskom saboru, primi otpremninu nakon prestanka Ugovora o radu s Filozofskim fakultetom Sveučilišta u Zagrebu, budući da se u navedenom slučaju ne radi o primanju dodatne naknade za obnašanje javnih dužnosti.**

Obrazloženje

Zahtjev za davanjem mišljenja Povjerenstva podnio je obveznik Milorad Pupovac, zastupnik u Hrvatskom saboru U Povjerenstvu zahtjev je zaprimljen 20. siječnja 2022. pod poslovnim brojem 711-U-764-M-27/22-01-4, povodom kojeg se vodi predmet broj M-27/22.

Člankom 3. stavkom 1. podstavkom 3. ZSSI-a propisano je da zastupnici u Hrvatskom saboru obveznici ZSSI-a. Stoga je i Milorad Pupovac povodom obnašanja dužnosti zastupnika u Hrvatskom saboru dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenje navodi da je dana 30. rujna 2021.g. prestao njegov Ugovor o radu s Filozofskim fakultetom Sveučilišta u Zagrebu po sili zakona, budući da je navršio 65 godina starosti te da mu je pored plaće isplaćena i otpremnina. Obveznik stoga postavlja pitanje smije li primiti otpremninu u slučaju prestanka radnog odnosa, budući da je uz radni odnos na fakultetu imao pravo na razliku plaće od Hrvatskog sabora.

Člankom 7. ZSSI-a propisana su zabranjena djelovanja obveznika zakona. Stavkom 1. točkom d) istoga članka propisano je da je obveznicima Zakona zabranjeno primiti dodatnu naknadu za obnašanje javnih dužnosti.

Povjerenstvo ističe kako se obavljanje poslova predavača na Filozofskom fakultetu Sveučilišta u Zagrebu ne smatra drugom javnom dužnosti te se stoga i naknade koje obveznik na ime obavljanja tih poslova primi, pa tako i otpremnina, ne smatraju primicima dodatne naknade za poslove obnašanja javne dužnosti u smislu odredbe članka 7. d) ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Milorad Pupovac, elektronička dostava
2. Objava na internetskoj stranici Povjerenstva
3. Pismohrana